laion/Wikipedia-Exotic huggingface dataset:
ჟაიმე (ბრაგანსის ჰერცოგი)

ჟაიმე დე ბრაგანსა (პორტ. Jaime de Braganza; დ. 1479 — გ. 20 სექტემბერი, 1532) — ბრაგანსის დინასტიის წარმომადგენელი. ბრაგანსის ჰერცოგ ფერნანდუ II-ისა და იზაბელა ვიზეუელის ვაჟი. ბრაგანსის ჰერცოგი 1483-1532 წლებში. ჟაიმე დაიბადა 1479 წელს პორტუგალიაში. იგი იყო ბრაგანსის ჰერცოგ ფერნანდუ II-ისა და მისი მეორე ცოლის, იზაბელა ვიზეუელის უფროსი ვაჟი. 1483 წელს, პორტუგალიის მეფე ჟუან II-მ, გავლენიანი დიდებულების ჩამოსაცილებლად ბეჟას ჰერცოგი დიოგუ და ჟაიმეს მამა, ფერნანდუ II ღალატის ბრალდებით სიკვდილით დასაჯა. მართალია ბრაგანსის ჰერცოგი ჟაიმე გახდა, მაგრამ მეფემ მასა და მის ოჯახს ყველანაირი პრივილეგია და ძალაუფლება ჩამოართვა, მეტიც მათი დევნაც კი დაიწყო, რის გამოც ბრაგანსების ოჯახი ემიგრაციაში წავიდა კასტილიაში. 1495 წელს, მეფე ჟუან II-ის გარდაცვალების შემდეგ ტახტი მისმა ბიძაშვილმა მანუელ I-მა დაიკავა, რომელმაც 1498 წელს ყველა დიდგვაროვანს დაუბრუნა თავისი ძველი მდგომარეობა. ამის შემდეგ ბრაგანსები, ისევე როგორც ბევრი სხვა არისტოკრატიული ოჯახი პორტუგალიაში დაბრუნდა. ახალგაზრდა ჟაიმემ ბინა ბრაგანსების ძველ რეზიდენციაში — ვილა-ვიკოზას სასახლეში დაიდო. აღსანიშნავია, რომ ჟაიმეს დედა, იზაბელა ვიზეუელი იყო მანუელ I-ის ღვიძლი და. მისი ტახტზე ასვლიდან მალევე, კორტესებმა გამოსცეს დადგენილება, რომლის მიხედვითაც ავისის დინასტიაში მემკვიდრის კრიზისის შემთხვევაში ტახტს ჟაიმე დაიკავებდა, როგორც მანუელ I-ის დისწული და ჟუან I-ის შვილთაშვილი. 1500 წელს ჟაიმემ ცოლად შეირთო მედინა-სიდონიას ჰერცოგის ასული ლეონორ პერეს დე გუსმანი, რომელიც 1512 წელს მისივე ბრძანებით მოკლეს მრუშობის გამო. მანუელ I-მა თავის დისწულს ასეთი კრიმინალი მიუტევა და მეტიც, ორი ახალი სასახლე აჩუქა ატლანტის ოკეანის სანაპიროზე. ჟაიმე გარდაიცვალა 1532 წლის 20 სექტემბერს, ვილა-ვიკოზას სასახლეში. 1500 წელს, ჟაიმე დაქორწინდა მედინა-სიდონიას მესამე ჰერცოგ ხუან ალფონსო პერეს დე გუსმანის ასულ ლეონორ პერეს დე გუსმანზე, რომელიც 1512 წელს ღალატის გამო მოაკვლევინა და რომელთანაც ორი შვილი შეეძინა: იზაბელა (1510-1576), ცოლად გაჰყვა ხიმარესის ჰერცოგ დუარტე პორტუგალიელს; თეოდოშიუ I (1503-1563), ბრაგანსის ჰერცოგი 1532-1563 წლებში, იქორწინა ორჯერ და შეეძინა სამი შვილი; 1520 წელს ჟაიმე მეორედ დაქორწინდა მურაოს ჰერცოგ დიეგო მენდოსას ასულ ხუანა დე მენდოსაზე, რომელთანაც რვა შვილი შეეძინა: ჟუანა (1521-1588), ცოლად გაჰყვა ელჩეს გრაფ ბარნარდინუ დე კარდენას; ჟაიმე (1523-1562), აღიკვეცა ბერად; ევგენია (1525-1559), ცოლად გაჰყვა ფერეირას მარკიზ ფრანცისკო დე მელოს; მარია (1527-1586), აღიკვეცა მონაზვნად; კონშტანტინუ (1528-1575), ინდოეთის ვიცე-მეფე, ცოლად შეირთო მარია დე მელო, მაგრამ შვილები არ ჰყოლია; ფულჟენშიუ (1529-1582), ხიმარესის დიდი მაგისტრი; ტეოტინიუ (1530-1602), ევორას არქიეპისკოპოსი და ფესის ეპისკოპოსი; ვიცენსია (1532-1603), აღიკვეცა მონაზვნად; ”Nobreza de Portugal e do Brasil” – Vol. II, page 442 to 445. Published by Zairol Lda., Lisbon 1989.
თეოდოშიუ I (ბრაგანსის ჰერცოგი)

თეოდოშიუ I (პორტ. Teodósio I; დ. 1510 — გ. 22 სექტემბერი, 1563) — ბრაგანსის დინასტიის წარმომადგენელი. ბრაგანსის ჰერცოგ ჟაიმე I-ის უფროსი ვაჟი. ბრაგანსის ჰერცოგი 1532-1563 წლებში. თეოდოშიუ დაიბადა 1510 წელს პორტუგალიაში. იგი იყო ბრაგანსის ჰერცოგ ჟაიმესა და მისი პირველი ცოლის, ლეონოს პერეს დე გუსმანის უფროსი ვაჟი. 1512 წელს მამამისმა დედამისი ღალატის გამო მოაკვლევინა და მალევე მეორედ დაქორწინდა. 1532 წელს, მამის გარდაცვალების შემდეგ თეოდოშიუ I გახდა ბრაგანსის ახალი ჰერცოგი. იგი ტიპური რენესანსული პრინცი იყო, რომელიც მეტად განათლებული იყო და უყვარდა ხელოვნება. 1542 წელს იგი დაქორწინდა თავის ბიძაშვილზე, ლემოს გრაფ დინიშის ასულ იზაბელ დე ლანკასტრეზე, რომელთანაც ერთი ვაჟი შეეძინა. 1558 წელს იზაბელი ტრაგიკულად გარდაიცვალა, ამიტომაც 1559 წელს თეოდოშიუ თავისი ცოლის ძმისწულ ბეატრიზ დე ლანკასტრეზე, რომელთანაც კიდევ ორი შვილი შეეძინა. ქორწინებიდან რამდენიმე წელიწადში, 1563 წელს თეოდოშიუ I გარდაიცვალა და ტახტი მისმა ვაჟმა ჟუან I-მა დაიკავა. ჟუან I (1543-1583), ბრაგანსის ჰერცოგი 1563-1583 წლებში, ცოლად შეირთო კატარინა პორტუგალიელი; ჟაიმე (?-1578), გარდაიცვალა დაუქორწინებელი და უშვილო; იზაბელა (1560-?), ცოლად გაჰყვა კამინას ჰერცოგ მიგელ ლუიშ დე მენეზესს; "Nobreza de Portugal e Brasil" Vol. II, page 445. Published by Zairol Lda., Lisbon, 1989.
APF TV Fun-ის სერია

APF TV Fun — პირველი თაობის გამოყოფილი სახლის სათამაშო კონსოლი, შექმნილი კომპანია APF Electronics Inc.-ის მიერ 1976 წელს. APF TV Fun არის ერთ-ერთი ადრეული Pong-ის კლონი კონსოლი. ეს იყო APF Electronics Inc-ის კონსოლების ბაზარზე შემოსვლის პირველი მცდელობა; იგი მანამდე აწარმოებდა კალკულატორებსა და სხვა სახის გამოთვლით ტექნიკას. TV Fun-ის კონსოლების უმეტესი ნაწილი იწარმოებოდა იაპონიაში. APF TV Fun და Pong-ის მაგვარი ყველა იმ დროინდელი კონსოლი აგებული იყო General Instruments-ის AY-3-8500 ჩიპზე. კონსოლს გააჩნდა პადლის მსგავსი კონტროლერი, ხოლო APF TV-ის მოდიფიკაციების უმეტესობას ორი ძირითადი კონტროლერი მიმაგრებული ჰქონდა მარცხენა და მარჯვენა კუთხეებში. ზოგიერთ მოდელს, აგრეთვე კომპლექტში მოჰყვებოდა სინათლის პოსტოლეტი. 1978 წელს APF Electronics Inc-მა გამოუშვა თავისი მომდევნო კონსოლი APF-MP1000, 8-ბიტიანი არქიტექტურითა და სათამაშო კარტრიჯის მხარდაჭერით, რომელიც მეორე თაობის ეპოქაში კონკურენციას უწევდა Atari VCS-ს. APF TV Fun დაარქივებული 2019-08-18 საიტზე Wayback Machine. — Retro Gaming Consoles APF TV Fun 401 დაარქივებული 2019-08-22 საიტზე Wayback Machine. — Pongmuseum APF TV Fun 405 — Vox Odyssey ↑ Video games. Put your backhand on TV, By Cindy Morgan, Popular Mechanics, Oct 1976, Page 80, Picture and listed in table: ...APF TV Fun / Price: $90 / Number of Players: 1-2 / .../ Color: no / ... / Remarks: Manual or auto-serve; ball angle selection... ↑ Museum: APF TV Fun (Model 401). Old-Computers.com. დაარქივებულია ორიგინალიდან — 2012-10-11. ციტირების თარიღი: 2012-03-29.
თლუღი

თლუღი — ამბროლაურის მუნიციპალიტეტის სოფლების ზედა თლუღისა და ქვედა თლუღის ძველი სახელწოდება. ქართული საბჭოთა ენციკლოპედია, ტ. 4, თბ., 1979. — გვ. 687.
ჟუან I (ბრაგანსის ჰერცოგი)

ჟუან I (პორტ. João I; დ. 1543 — გ. 22 თებერვალი, 1583) — ბრაგანსის დინასტიის წარმომადგენელი. ბრაგანსის ჰერცოგ თეოდოშიუ I-ის უფროსი ვაჟი. ბრაგანსის ჰერცოგი 1563-1583 წლებში. ჟუანი დაიბადა 1543 წელს პორტუგალიაში. იგი იყო ბრაგანისს ჰერცოგ თეოდოშიუ I-ისა და მისი პირველი ცოლის, იზაბელ დე ლანკასტრეს უფროსი ვაჟი. 1563 წელს, მამის გარდაცვალების შემდეგ ბრაგანსის ჰერცოგი გახდა. ამავე წელს ცოლად შეირთო თავისი მამიდაშვილი — კატარინა პორტუგალიელი. 1578 წელს პორტუგალიის მეფე სებასტიან I მაროკოელებმა მოკლეს ბრძოლაში. ახალგაზრდა მეფეს მემკვიდრე არ დარჩა, ამიტომაც ტახტი ბიძამისმა ენრიკე I-მა დაიკავა, რომელიც ამ დროს უკვე ძალიან მოხუცი და უშვილო იყო. 1580 წელს, ენრიკეს გარდაცვალებით შეწყდა ავისების დინასტია, რის გამოც ტახტი მანუელ I-ის შვილიშვილმა, ესპანეთის მეფე ფილიპე II-მ დაიკავა ჰაბსბურგთა დინასტიიდან, რასაც მოჰყვა ესპანეთისა და პორტუგალიის ერთ, იბერიის უნიაში გაერთიანება. ჟუანი, როგორც პორტუგალიის მეფე ჟუან I-ის პირდაპირი შთამომავალი და მისი ცოლი, კატარინა, რომელიც მანუელ I-ის შვილიშვილი იყო, პორტუგალიის ტახტზე პრეტენზიას აცხადებდნენ და თავს მის „ნამდვილ“ მეფე-დედოფლად აცხადებდნენ, თუმცა ამაოდ. 1583 წელს ჟუანი გარდაიცვალა. მოგვიანებით, 1640 წელს პორტუგალიის ტახტი მისმა შვილიშვილმა ჟუან IV-მ დაიკავა ბრაგანსის დინასტიიდან. მარია (1565-?); სარაფინა (1566-1604), ცოლად გაჰყვა ესკალონას ჰერცოგ ხუან ფერნანდეს პაჩეკოს; თეოდუშიუ II (1568-1630), ბრაგანსის ჰერცოგი, პორტუგალიის მეფე ჟუან IV-ის მამა. დუარტე (?-?), ფრეჩილას მარკიზი; ალექსანდრე (?-?), ევორას ეპისკოპოსი; ჩერუბინა (1572-1580); ანჟელიკა (1573-1576); იზაბელა (1578-1582); ფილიპე (1581-1608); "Nobreza de Portugal e Brasil", Vol. II pages 445 to 448. Published by Zairol Lda., Lisbon 1989
თლილი (მრავალმნიშვნელოვანი)

თლილი შეიძლება აღნიშნავდეს: თლილი — მთა არსიანის ქედზე, საქართველოსა და თურქეთის საზღვარზე, ხულოს მუნიციპალიტეტში; თლილი — მთა არსიანის ქედის აღმოსავლეთ განშტოებაზე, ადიგენის მუნიციპალიტეტში.
APF Electronics Inc.

APF Electronics Inc. — სამომხმარებლო ტექნიკის მწარმოებელი ამერიკული კომპანია, რომელიც მდებარეობდა კუინზში, ნიუ-იორკში. თავდაპირველად დაკავებული იყო სტერეომოწყობილობების იმპორტით იაპონიიდან. 1970-იან წლებში კომპანია გადაერთო კალკულატორებისა და სხვა გამოთვლითი ტექტნიკის წარმოებაზე. 1976 წლიდან მათ დაიწყეს პირველი თაობის ვიდეო თამაშების კონსოლების სერიის, APF TV Fun-ის გამოცემა, დაფუძნებული General Instruments-ის ჩიპზე AY-3-8500. ორი წლის შემდეგ, 1978 წელს, კომპანიამ გამოუშვა რიგით მეორე კონსოლი APF-MP1000, რომელიც მეორე თაობის ეპოქაში კონკურენციას უწევდა Atari VCS-ს. 1983 წლის ვიდეო თამაშების ინდუსტრიის კრიზისის შედეგად კომპანია APF Electronics Inc. გაკოტრდა და შეწყვიტა არსებობა. ↑ 1.0 1.1 APF Page. Nausicaa.net. დაარქივებულია ორიგინალიდან — 2019-11-07. ციტირების თარიღი: 18 აგვისტო, 2019. ↑ Museum of Video Games - APF Electronics Inc. Museum of Video Games. MoVG. დაარქივებულია ორიგინალიდან — 2020-07-05. ციტირების თარიღი: 29 იანვარი, 2014. ↑ Tag Archives: APF Electronic Inc. Gamester81. ციტირების თარიღი: 29 იანვარი, 2014.
თეოდოშიუ II (ბრაგანსის ჰერცოგი)

თეოდოშიუ II (პორტ. Teodósio II; დ. 28 აპრილი, 1568 — გ. 29 ნოემბერი, 1630) — ბრაგანსის დინასტიის წარმომადგენელი. ბრაგანსის ჰერცოგ ჟუან I-ისა და კატარინა პორტუგალიელის უფროსი ვაჟი. ბრაგანსის ჰერცოგი 1583-1630 წლებში. პორტუგალიის მეფე ჟუან IV-ის მამა. თეოდოშიუ დაიბადა 1568 წლის 28 აპრილს ვილა-ვიკოზას სასახლეში, პორტუგალიაში. იგი იყო ბრაგანსის ჰერცოგ ჟუან I-ისა და მისი ცოლის, კატარინა პორტუგალიელის უფროსი ვაჟი. მამის მხრიდან იგი პორტუგალიის მეფე ჟუან I-ის შთამომავალი, ხოლო დედის მხრიდან მეფე მანუელ I-ის შვილთაშვილი იყო. 1578 წელს მაროკოელებთან ბრძოლაში დაიღუპა პორტუგალიის მეფე სებასტიან I, რომელსაც შვილები არ დარჩენია, რის გამოც ტახტი მისმა მოხუცმა ბიძამ, ენრიკე I-მა დაიკავა, რომელიც 1580 წელს გარდაიცვალა. მისი გარდაცვალებით შეწყდა ავისის დინასტია და პორტუგალიაში ესპანეთის მეფე ფილიპე II გამეფდა ჰაბსბურგთა დინასტიიდან, რომელიც მეფე მანუელ I-ის შვილიშვილი იყო. თეოდოშიუს მშობლები პორტუგალიის ტახტზე პრეტენზიას აცხადებდნენ და თავებს მის მეფე-დედოფლადაც კი მოიხსენიებდნენ. მამამისი 1583 წელს გარდაიცვალა, რის შემდეგაც თეოდოშიუ ბრაგანსას ჰერცოგი გახდა. მეფე ფილიპე II-მ მაშინვე დააკავა თეოდოშიუ და პორტუგალიიდან გააძევა. დევნილობისას მან თავი ნეაპოლის სამეფოს შეაფარა (რომელიც ასევე ესპანეთის დაქვემდებარებაში იყო). ნეაპოლელთა მფარველობის მოსაპოვებლად, აქ იგი ნეაპოლის გუბერნატორის ასულ ანა დე ველასკოზე დაქორწინდა, რომელთანაც ოთხი შვილი შეეძინა. 1614 წელს დედამისი, კატარინა პორტუგალიელი გარდაიცვალა და თეოდოშიუმაც უარი თქვა ტახტზე პრეტენზიაზე, რის გამოც მეფე ფილიპე III-მ მას და მის ოჯახს ნება დართო დაბრუნებულიყო პორტუგალიაში. თეოდოშიუ 1630 წლის 29 ნოემბერს გარდაიცვალა 62 წლის ასაკში, ვილა-ვიკოზას სასახლეში. 1640 წელს მისმა ვაჟმა მოახერხა პორტუგალიის მეფე გამხდარიყო და ქვეყნიდან ესპანელები გაეძევებინა. ჟუან IV (1604-1656), ბრაგანსის ჰერცოგი და პორტუგალიის მეფე, ცოლად შეირთო ლუიზა დე გუსმანი, რომელთანაც შეეძინა მომავალი ორი მეფე: აფონსუ VI და პედრუ II, ასევე ინგლისისა და შოტლანდიის დედოფალი კატარინა ბრაგანსა; დუარტე (1605-1649), ვილა-დე-კონდეს სენიორი, გარდაიცვალა დაუქორწინებელი და უშვილო; კატარინა (1606-1610), გარდაიცვალა მცირეწლოვანი; ალექსანდრე (1607-1637), გარდაიცვალა დაუქორწინებელი და უშვილო; "Nobreza de Portugal e Brazil", Vol. II, page 448. Published by Zairol Lda., Lisbon, 1989.
მინკოვსკის სივრცე

მინკოვსკის სივრცე, ოთხგანზომილებიანი სივრცე — სივრცე, რომელიც აერთიანებს ფიზიკურ სამგანზომილებიან სივრცესა და დროს. შემოიღო ჰ. მინკოვსკიმ 1907-1908 წლებში. წერტილები მინკოვსკის სივრცეში შეესაბამება ფარდობითობის სპეციალური თეორიის „ხდომილობებს“. ხდომილობის მდებარეობა მინკოვსკის სივრცეში განისაზღვრება სამი სივრცული და ერთი დროითი კოორდინატით. იყენებენ x 1 = x , x 2 = y , x 3 = z . {\displaystyle x_{1}=x,x_{2}=y,x_{3}=z.} კოორდინატებს, სადაც x, y, z რომელიმე ათვლის ინერციულ სისტემაში ხდომილობის დეკარტის მართკუთხა კოორდინატებია, და x 0 = c t {\displaystyle x_{0}=ct} კოორდინატს. t {\displaystyle t} არის ხდომილების დრო, c {\displaystyle c} — სინათლის სიჩქარე. x 0 {\displaystyle x_{0}} ნაცვლად შეიძლება x 4 = i x = i c t {\displaystyle x_{4}=ix=ict} წარმოსახვითი დროითი კოორდინატის შემოღება. ფარდობითობის სპეციალური თეორიიდან გამომდინარეობს, რომ სივრცე და დრო დამოუკიდებელნი არ არიან. ათვლის ერთი ინერციული სისტემიდან მეორეზე გადასვლისას კოორდინატები და დრო გარდაიქმნებიან ლორენცის გარდაქმნების შესაბამისად. ქართული საბჭოთა ენციკლოპედია, ტ. 6, თბ., 1983. — გვ. 715.
ანა დე ველასკო ი გირონი

ანა დე ველასკო ი გირონი (ესპ. Ana de Velasco y Girón; დ. 12 მარტი, 1585 — გ. 7 ნოემბერი, 1607) — ესპანელი დიდგვაროვანი. ფრიასების დინასტიის წარმომადგენელი. ფრიასის ჰერცოგისა და ნეაპოლის გუბერნატორ ხუან ფერნანდეს დე ველასკოსა და მისი მეუღლის, მარია ტელეს-გირონის ქალიშვილი. ბრაგანსის დინასტიის დამააარსებლის, პორტუგალიის მეფე ჟუან IV-ის დედა. 1603 წლის 17 ივნისს ცოლად გაჰყვა ბრაგანსის ჰერცოგ თეოდოშიუ II-ს, რომელთანაც შეეძინა ოთხი შვილი. იგი 22 წლის ასაკში გადაჰყვა მშობიარობას. ჟუან IV (1604-1656), ბრაგანსის ჰერცოგი და პორტუგალიის მეფე, ცოლად შეირთო ლუიზა დე გუსმანი, რომელთანაც შეეძინა მომავალი ორი მეფე: აფონსუ VI და პედრუ II, ასევე ინგლისისა და შოტლანდიის დედოფალი კატარინა ბრაგანსა; დუარტე (1605-1649), ვილა-დე-კონდეს სენიორი, გარდაიცვალა დაუქორწინებელი და უშვილო; კატარინა (1606-1610), გარდაიცვალა მცირეწლოვანი; ალექსანდრე (1607-1637), გარდაიცვალა დაუქორწინებელი და უშვილო; Ferrer Valls, Teresa. Nobleza y espectáculo teatral (1535-1622). Valencia: Colección Oberta. pp. 225-234. ISBN 84-370-1150-7.
ლუდვიგ მინკუსი

ლუდვიგ თედორეს ძე მინკუსი (გერმ. Ludwig Minkus, ნამდვილი სახელი ალიოზ ლუდვიგ მინკუსი; დ. 23 მარტი, 1826, ვენა — გ. 7 დეკემბერი, 1917, იქვე) — ჩეხი (ზოგი ცნობით პოლონელი) მევიოლინე და საბალეტო კომპოზიტორი. 50-იანიწლების დასაწყისიდან 80-იანი წლების ბოლომდე ცხოვრობდა რუსეთში. 1853-1855 წლებში იყო თავად ნ. იუსიპოვის კარის ორკესტრის კაპელმაისტერი პეტერბურგში. 1861-1872 წლებში მოსკოვის დიდი თეატრის ორკესტრის სოლისტი. 1866-1872 წლებში მოსკოვის კონსერვატორიის პედაგოგი. 1872-1886 წლებში მოღვაწეობდა პეტერბურგის საიმპერატორო თეატრების დირექციაში. 1890 წლის შემდეგ ცხოვრობდა ვენაში. პირველი წარმატება მოუტანა ბალეტმა „ნაკადულმა“ (1866, ლ. დელიბთან ერთად). 1869 წელს მოსკოვის დიდ თეატრში შედგა მინკუსის ბალეტ „დონ-კიხოტის“ (სცენარის ავტორი და ბალეტმაისტერი მ. პეტიპა) პრემიერა. სხვა ბალეტებია: „პახიტა“ (1846, ე. დელდევეზთან ერთად), „ფიამეტა, ანუ სიყვარულის დღესასწაული“ (1864), „ბაიდერა“ (1877) და სხვა. ქართული საბჭოთა ენციკლოპედია, ტ. 6, თბ., 1983. — გვ. 715. ↑ 1.0 1.1 Deutsche Nationalbibliothek Record #120442779 // ინტეგრირებული ნორმატიული ფაილი — 2012—2016. <a href="https://wikidata.org/wiki/Track:Q27302"></a><a href="https://wikidata.org/wiki/Track:Q36578"></a> ↑ 2.0 2.1 Bibliothèque nationale de France BnF authorities: პლატფორმა ღია მონაცემები — 2011. <a href="https://wikidata.org/wiki/Track:Q19938912"></a><a href="https://wikidata.org/wiki/Track:Q54837"></a><a href="https://wikidata.org/wiki/Track:Q193563"></a> ↑ SNAC — 2010. <a href="https://wikidata.org/wiki/Track:Q29861311"></a> ↑ ბროდვეის ინტერნეტ მონაცემთა ბაზა — 2000. <a href="https://wikidata.org/wiki/Track:Q31964"></a> ↑ IMSLP — 2006. <a href="https://wikidata.org/wiki/Track:Q523660"></a> ↑ Discogs — 2000. <a href="https://wikidata.org/wiki/Track:Q504063"></a> ↑ ბროკჰაუზის ენციკლოპედია <a href="https://wikidata.org/wiki/Track:Q237227"></a> ↑ Musicalics <a href="https://wikidata.org/wiki/Track:Q63484499"></a> ↑ 9.0 9.1 9.2 9.3 Archivio Storico Ricordi — 1808. <a href="https://wikidata.org/wiki/Track:Q3621644"></a>
შტეფან რააბი

შტეფან კონრად რააბი (გერმ. Stefan Konrad Raab; დ. 20 ოქტომბერი, 1966) — გერმანელი ტელეწამყვანი, კომიკოსი და მუსიკოსი. რააბმა სატელევიზიო კარიერა დაიწყო კომედიურ შოუში „Vivasion“. 1999-2015 წლებში იყო ტელეშოუ „TV total“-ის წამყვანი. 2000-იან წლების შუა პერიოდში შექმნა რამდენიმე ტელეშოუ, მათ შორის „Schlag den Raab“ და „Bundesvision Song Contest“. შეგიძლიათ იხილოთ მედიაფაილები თემაზე „შტეფან რააბი“ ვიკისაწყობში. შტეფან რააბი კინოფილმების ინტერნეტ-მონაცემთა ბაზაში TV total-ის ოფიციალური საიტი (გერმანული)
თლილი (არსიანის ქედი)

თლილი (თურქ. Kırma Dağı) — მთა საქართველოში, აჭარის ავტონომიურ რესპუბლიკაში, ხულოს მუნიციპალიტეტში. მდებარეობს არსიანის ქედზე, საქართველოსა და თურქეთის საზღვარზე. სიმაღლე ზღვის დონიდან 2540 მ. აქვს გუმბათისებრი მოყვანილობა. აგებულია ანდეზიტ-დაციტური ლავით. კალთები ქვემოთ შემოსილია სუბალპური ტყეებითა და ლიხით, ზემოთ — სუბალპური მდელოებით. ქართული საბჭოთა ენციკლოპედია, ტ. 4, თბ., 1979. — გვ. 687.
ჟუანა პორტუგალიელი (1635-1653)

ჟუანა პორტუგალიელი (პორტ. Joana de Portugal; დ. 18 სექტემბერი, 1635 — გ. 17 ნოემბერი, 1653) — ბრაგანსის დინასტიის წარმომადგენელი. პორტუგალიის მეფე ჟუან IV-ისა და დედოფალ ლუიზა დე გუსმანის უფროსი ქალიშვილი. ჟუანა დაიბადა 1635 წლის 18 სექტემბერს ვილა-ვიკოზას სამეფო სასახლეში. იგი იყო ბრაგანსის ჰერცოგ ჟუან II-ისა და მისი ცოლის, ლუიზა დე გუსმანის მეორე შვილი და პირველი ქალიშვილი. მისმა მშობლებმა მის შემდეგ კიდევ ერთი გოგონა გააჩინეს, ინგლისის მომავალი დედოფალი კატარინა ბრაგანსა და ასევე კიდევ ორი ვაჟი, პორტუგალიის მომავალი მეფეები: აფონსუ VI და პედრუ II. 1640 წელს, მამამისი პორტუგალიის მეფე გახდა ჟუან IV-ის სახელით, რითაც ჟუანა პორტუგალიის ინფანტა გახდა. 1645 წელს მას მიენიჭა დამატებითი, ბეირას პრინცესის წოდება. 1653 წლის 17 ნოემბერს, ყველასათვის მოულოდნელად პრინცესა ჟუანა 18 წლის ასაკში გარდაიცვალა. მან ვერ მოასწრო გათხოვება და არც შვილები დარჩენია. იგი დაკრძალეს ბრაგანსის დინასტიის სამეფო პანთეონში. ჟუანა, ბეირას პრინცესა
იზაბელ ლუიზა პორტუგალიელი

იზაბელ ლუიზა პორტუგალიელი (პორტ. Isabel Luísa de Portugal; დ. 6 იანვარი, 1669 — გ. 22 ოქტომბერი, 1690) — ბრაგანსის დინასტიის წარმომადგენელი. პორტუგალიის მეფე პედრუ II-ისა და დედოფალ მარია ფრანჩესკა სავოიელის ერთადერთი ქალიშვილი. პორტუგალიის ტახტის მემკვიდრე 1669-1689 წლებში მისი ნახევარ-ძმის, ჟუანის დაბადებამდე. ბეირას პრინცესა 1669-1690 წლებში. იზაბელ ლუიზა დაიბადა 1669 წლის 6 იანვარს ლისაბონში. იგი იყო პორტუგალიის მეფე პედრუ II-ისა და მისი პირველი ცოლის, დედოფალ მარია ფრანჩესკა სავოიელის პირველი და უკანასკნელი საერთო შვილი. მას სახელი ბებიების, ნემურის ჰერცოგინია იზაბელ დე ბურბონისა და პორტუგალიის დედოფალ ლუიზა დე გუსმანის პატივსაცემად დაარქვეს. აღსანიშნავია, რომ დედამისი მანამდე პედრუს უფროს ძმაზე, მეფე აფონსუ VI-ზე იყო დაქორწინებული, მაგრამ შემდეგ აფონსუ დაამხეს და მარია ფრანჩესკაც მის ძმაზე დაქორწინდა, რომელსაც ფარულად ეტრფოდა. თავდაპირველად იგეგმებოდა იზაბელ ლუიზას დაქორწინება მისი დეიდის, სავოიის ჰერცოგინია მარია ჯოვანა სავოიელის ვაჟზე, სავოიის ჰერცოგ ვიტორიო ამადეო II-ზე. საქორწინო მოლაპარაკებები თავად მარია ჯოვანას ინიციატივით დაიწყო, რომელიც ამ პერიოდში თავისი ვაჟის რეგენტი იყო. საბოლოოდ მოლაპარაკებები ჩაიშალა, რადგან ვიტორიო ამადეომ უარი თქვა პორტუგალიელ ცოლზე და თავისი არჩევანი საფრანგეთის მეფე ლუი XIV-ის ძმისწულ ანა მარი ორლეანელზე შეაჩერა. სავოიელებთან ჩაშლილი მოლაპარაკებების შემდეგ, ახალი საქორწინო მოლაპარაკებები დაიწყო ტოსკანის დიდ საჰერცოგოსთან. მის საქმროდ მოიაზრებოდა ტოსკანის დიდი ჰერცოგი ჯან გასტონე მედიჩი, თუმცა ვერც მასზე დაქორწინდა. ამის შემდეგ კიდევ არაერთი მოლაპარაკება დაიწყო, მაგრამ ყველა ჩაიშალა. სხვადასხვა დროს, მის საქმროდ მოიაზრებოდა ლუი XIV-ის ერთადერთი ვაჟი, საფრანგეთის დოფინი ლუი დე ბურბონი, ესპანეთის მეფე კარლ II, პარმის ჰერცოგი ფრანჩესკო ფარნეზე და ნოიბურგის პფალცგრაფი ფილიპ ვილჰელმი. ამდენი ჩაშლილი ნიშნობის გამო, ხალხმა იზაბელ ლუიზას მეტსახელად „მუდამ დანიშნული“ (პორტ. Sempre noiva) შეარქვა. 1690 წელს იზაბელ ლუიზას ჩუტყვავილა შეეყარა, რაც იმ დროისათვის განუკურნებელი დაავადება იყო. იგი გარდაიცვალა ამავე წლის 22 ოქტომბერს, 21 წლის ასაკში, პალავაში. ინფექციის გავრცელების თავიდან აცილების მიზნით იგი სასწრაფოდ დაკრძალეს ბრაგანსების საგვარეულო აკლდამაში. "HEIRESSES TO THRONES". www.guide2womenleaders.com. Retrieved 1 October 2012. "Death of Isabel Luísa, Pss of Beira". www.unofficialroyalty.com. Retrieved 1 October 2012.
ფრანციშკუ პორტუგალიელი

ფრანციშკუ პორტუგლიელი (პორტ. Francisco de Portugal; დ. 25 მაისი, 1691 — გ. 21 ივლისი, 1742) — ბრაგანსის დინასტიის წარმომადგენელი. პორტუგალიის მეფე პედრუ II-ისა და დედოფალ მარია სოფია ნოიბურგელის შუათანა ვაჟი. ფრანციშკუ დაიბადა 1691 წლის 25 მაისს ლისაბონში. იგი იყო პორტუგალიის მეფე პედრუ II-ისა და მისი მეორე ცოლის, დედოფალ მარია სოფია ნოიბურგელის მესამე ვაჟი. დაბადებისთანავე მას მიენიჭა ბეჟას ჰერცოგობა, კრატოს მმართველობა და ინფანტადუს ბატონობა. იგეგმებოდა, რომ იგი დაექორწინებინათ მისი ძმის, მეფე ჟუან V-ის ცოლის, დედოფალ მარია ანა ავსტრიელის დაზე, საღვთო რომის იმპერატორ ლეოპოლდ I-ის ასულ მარია მაგდალენაზე, თუმცა არ გამოვიდა. 1716 წელს, რომის პაპ კლემენტ XI-ის მოწოდებით ფრანციშკუ, ისევე როგორც ბევრი ევროპელი მამაკაცი უნგრეთსა და ტრანსილვანიაში წავიდა თურქებთან საბრძოლველად. მეფე ჟუან V-მ პორტუგალიური არმადა გაუშვა ხმელთაშუა ზღვაში ფრანციშკუს მეთაურობით. ვენეციელებისა და ავსტრიელების დახმარებით ფრანციშკუმ დაამარცხა თურქები და უკან გააბრუნა, რომელთაც მიზნად კვლავ ვენის აღება ჰქონდათ. ფრანციშკუ გარდაიცვალა 1742 წლის 21 ივლისს, დაუქორწინებელი, თუმცა არა უშვილო. მას სიცოცხლეში რომანი ჰქონდა მონაზონ მარიანა სილვეირასთან, რომელთანაც შეეძინა ორი უკანონო ვაჟი: პედრუ (?-1741), გარდაიცვალა მცირეწლოვანი; ჟუანი (1725-1780), პორტუგალიის სამეფო ფლოტის კაპიტან-გენერალი. ცოლად შეირთო აბრანტესის ჰერცოგინია მარია მარგარიტა დე ლორენა. Nizza da Silva, Maria Beatriz (2009). Reis de Portugal: D. João V (in Portuguese). Lisbon: Temas & Debates. "Infante Francisco of Portugal de Bragança". Archived from the original on 7 April 2014. Retrieved 19 July 2010.
ანტონიუ პორტუგალიელი

ანტონიუ პორტუგალიელი (პორტ. António de Portugal; დ. 15 მარტი, 1695 — გ. 20 ოქტომბერი, 1757) — ბრაგანსის დინასტიის წარმომადგენელი. პორტუგალიის მეფე პედრუ II-ისა და მისი მეორე ცოლის, დედოფალ მარია სოფია ნოიბურგელის შუათანა ვაჟი. Lodovico Giustini, Sonate da Cimbalo di piano e forte detto volgarmente di martelletti (Firenze 1732), Florença: Studio der Edizioni Scelte, 1982. Stanley Sadie, "Domenico Scarlatti", in: The New Grove Dictionary of Music and Musicians, vol. 16, London, 1980, p. 568ff.
მანუელ პორტუგალიელი

მანუელ პორტუგალიელი (პორტ. Manuel de Portugal; დ. 3 აგვისტო, 1697 — გ. 3 აგვისტო, 1766) — ბრაგანსის დინასტიის წარმომადგენელი. პორტუგალიის მეფე პედრუ II-ისა და დედოფალ მარია სოფია ნოიბურგელის უმცროსი ვაჟი. მანუელი დაიბადა 1697 წლის 3 აგვისტოს, ლისაბონში. იგი იყო პორტუგალიის მეფე პედრუ II-ისა და მისი მეორე ცოლის, დედოფალ მარია სოფია ნოიბურგელის მეექვსე შვილი და მეხუთე ვაჟი. მანუელს თავგადასავლები უყვარდა. 18 წლის ასაკში მან საიდუმლოდ გემი ააგო, რომელსაც ინგლისის დროშა გაუკეთა და ჰოლანდიის გემებს დაესხა თავს, რითაც კინაღამ ინგლის-ჰოლანდიის დიპლომატიური სკანდალი დაიწყო. მისმა ძმამ, მეფე ჟუან V-მ მას დაუყოვნებლივ მოსთხოვა პორტუგალიაში დაბრუნება, მაგრამ მანუელი გემით პარიზში ჩავიდა, იქიდან კი გერმანიაში გადავიდა. 1716 წლის 1 აგვისტოს იგი ევროპაში სახელგანთქმულ მებრძოლს, ევგენი სავოიელს შეუერთდა, რომელთან ერთადაც უნგრეთში იბრძოდა თურქების წინააღმდეგ. ოთხი დღის შემდეგ მან მონაწილეობა მიიღო პეტროვარადინის ბრძოლაში, სადაც იგი თურქებმა მსუბუქად დაჭრეს. მიუხედავად ამისა, იგი დიდების მოპოვების სურვილით იყო შეპყრობილი და გაჩერებას არ აპირებდა. მან მონაწილეობა მიიღო ბრძოლიდან გაქცეული თურქების დევნასა და ტიმიშოარას ალყაში. 1717 წელს, მანუელი ოფიციალურად ჩაირიცხა ავსტრიის არმიაში, რა დროსაც იგი პრინც ევგენისთან ერთად კვლავ იბრძოდა და მონაწილეობა მიიღო ბელგრადის ალყაში. თურქებთან ომის დამთავრების შემდეგ, მანუელმა მიატოვა სამხედრო ცხოვრება და ერთი სამეფო კარიდან მეორეზე მოგზაურობდა, სადაც განცხრომას მიეცა. მან თავისი ქმედებებით არაერთი ევროპელი მწერალი შთააგონა. 1721 წელს იგი დააჯილდოვეს ოქროს საწმისის ორდენით. 1728 წელს, მისი საყვარლის, მარია სოფია სიენიავსკას წყალობით პოლონეთის მეფის არჩევნებში ერთ-ერთი კანდიდატი გახდა. პოლონეთში პოზიციების გასამყარებლად მას მხარს ავსტრიელი ჰაბსბურგებიც უჭერდნენ, მაგრამ არჩევნებში დამარცხდა. ამის შემდეგ იგი ჯერ ავსტრიის, შემდეგ კი რუსეთის სამეფო კარზე იმყოფებოდა. 1733 წელს მონაწილეობდა პოლონეთის მემკვიდრეობის ომში, სადაც პოლონელთა გარკვეულმა ნაწილმა მეფობა შესთავაზა, მაგრამ აქაც დამარცხდა. 1734 წელს მანუელი სამუდამოდ დაუბრუნდა მშობლიურ პორტუგალიას, სადაც იგი კინტა-დე-ბელას სასახლეში ცხოვრობდა. დარჩენილი ცხოვრება მან სოციალურად აქტიურად გაატარა მწერლებისა და მხატვრების გარემოცვაში. იგი გარდაიცვალა 1766 წლის 3 აგვისტოს, საკუთარ 69-ე დაბადების დღეზე. "Czartoryska z Sieniawskich Maria Zofia". Polski Słownik Biograficzny (in Polish). Retrieved 2010-09-01. Paweł Sieradzki (2006). Obecność rodziny książąt Czartoryskich na ziemi jarosławskiej (The presence of the Czartoryski dukes in the land of Jarosław). Teka Komisji Historycznej OL PAN (99–123). p. 106.
ფრანცისკა ჟუზეფა პორტუგალიელი

ფრანცისკა ჟუზეფა პორტუგალიელი (პორტ. Francisca Josefa de Portugal; დ. 30 იანვარი, 1699 — გ. 15 ივლისი, 1736) — ბრაგანსის დინასტიის წარმომადგენელი. პორტუგალიის მეფე პედრუ II-ისა და მისი მეორე ცოლის, დედოფალ მარია სოფია ნოიბურგელის ნაბოლარა ქალიშვილი. იგი დაიბადა და გარდაიცვალა ლისაბონში. 1720-21 წლებში განიხილებოდა სარდინიის მეფე კარლო ემანუელე III-ის საცოლედ, თუმცა მოლაპარაკებები ჩაიშალა. გარდაიცვალა გაუთხოვარი და უშვილო, დაკრძალულია ბრაგანსების საგვარეულო აკლდამაში. "Francisca Josefa of Portugal de Bragança". Archived from the original on 7 April 2014. Retrieved 19 July 2010.